Ontvoerders vas wat paartjie dwing om geld te onttrek | Netwerk24
Deur Warda Meyer 29 Oktober 2019 13:09
Twee gewapende verdagtes is in hegtenis geneem nadat hulle 'n egpaar Maandagaand in Harare, Khayelitsha in Kaapstad, ontvoer het.
Volgens die polisie in die Wes-Kaap is die paartjie glo gedwing om kontant by 'n kitsbank te onttrek.
"Hulle het die geld aan die verdagtes oorhandig waarna die verdagtes gevlug het. Die saak is by die polisie aangemeld, wat onmiddellik na die verdagtes begin soek het," sê lt.kol. Andrè Traut, polisiewoordvoerder.
Volgens Traut het die vinnige optrede van die polisie daartoe gelei dat die verdagtes nou agter tralies is.
"Die twee verdagtes, onderskeidelik 23 en 32 jaar oud, het 'n ongelisensieerde 9 mm-pistool en 15 koeëls by hulle gehad. Hulle verskyn binnekort in die landdroshof in Khayelitsha."
In 'n onverwante voorval is 'n 28-jarige verdagte in die vroeë oggendure in Siyayalaan in Khayelitsha in hegtenis geneem vir die besit van 'n ongelisensieerde vuurwapen.
"Lede op patrollie het twee verdagtes opgemerk en agternagesit. Een van die verdagtes het weggekom en die ander een sal binnekort in die hof verskyn."